กระทรวงวัฒนธรรม ร่วมกับ กศน. ทำหลักสูตรต้นทุนชีวิตเสริมพลังบวกในสถานการณ์โควิด-19
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า ลงนามบันทึกข้อตกลงความร่วมมือ โครงการพัฒนาศูนย์ให้คำปรึกษาร่วมกับสำนักงานส่งเสริมการศึกษานอกระบบและการศึกษาตามอัธยาศัย กระทรวงศึกษาธิการ ในรูปแบบ Learning and Mind Care System มีเป้าหมายให้เกิดคุณธรรมองค์รวมในสังคม  โดยนำจุดแข็งของ  กศน. ขับเคลื่อนคุณธรรมจริยธรรมในสังคมและใช้ในชีวิตประจำวันของคนไทย  ส่งเสริมและพัฒนาบุคลากร กศน. ให้มีองค์ความรู้ ทักษะการให้คำปรึกษา การแนะแนวทางโดยใช้จิตวิทยาพลังบวก เสริมสร้างการเรียนรู้และคุณธรรมแก่นักศึกษา ด้วยหลักสูตรต้นทุนชีวิต  ให้เกิดทักษะชีวิตและจิตสำนึกทั้งต่อตนเองและสังคม  ด้านนางกนกวรรณ วิลาวัลย์  รมช.ศึกษาธิการ กล่าวว่า   การพัฒนาระบบการให้คำปรึกษาของศูนย์ให้คำปรึกษา กศน. จะเป็นกลไกสำคัญในการปรับ เปลี่ยนและขับเคลื่อนกระบวนการจัดการเรียนรู้ ผสมผสานระบบการให้คำปรึกษาและการแนะแนว ทั้งด้านการเรียนรู้ การเสริมพลังบวกให้แก่นักศึกษาให้เป็นผู้พร้อมทั้งความรู้และเป็นคนดีเป็นผู้ที่ปรับตัวให้อยู่ได้ในสังคมอย่างมีความสุข โดยจะเป็นการสร้างแรงบันดาลใจ ให้ขับเคลื่อนเรื่องคุณธรรมในสังคมไทย  มุ่งเน้นเรื่องความรู้คู่คุณธรรมโดยเฉพาะในช่วงการแพร่ระบาดของโรคโควิด-19 ทำให้เกิดภาวะซึมเศร้า ภาวะว้าเหว่ ตกงาน มีคนต้องออกนอกระบบการศึกษา ดังนั้น กศน. ต้องมีบทบาทในการสร้างความรู้ ใส่ใจและผู้ที่มีภาวะเหล่านี้ด้วย